Kleinhoewe-aanval: ‘Jesus staan langs sy bed en hy veg’Braam Blignaut. Foto: Verskaf. Só het Gerda Steyn, Blignaut se ma, Woensdag aan Maroela Media gesê. Volgens Steyn het dit aanvanklik beter gegaan ná die aanval op ŉ kleinhoewe in die Buffelsfontein-gebied, maar hy is nou weer aan ŉ ventilator gekoppel. “Sy linkerlong is deur een van die koeëls deurboor en daar word vermoed dat hy nou ontsteking het.” Steyn het gesê haar seun is in sy onderlyf verlam. “Die aanvallers het die senuwee in sy rug wat seine na die brein stuur, afgeskiet. Ons het gehoor van stamselbehandeling en ons hoop en bid dat dit dalk sal kan help. Ons weet God is met hom. Hy het onder andere sy vier seuntjies om voor te leef.” Volgens Steyn gaan dit onder die omstandighede goed met haar skoondogter, Izulda, en vier kleinseuns, onderskeidelik twee, vier, sewe en tien jaar oud. “Klein Braampie het die ander dag sy pa by die hospitaal deur die ruit gesien. Hy was stukkend en het so erg gehuil. Hy is so lief vir sy pa.” Volgens Steyn woon Izulda en die seuns intussen by haar of haar dogter. Steyn het gesê hulle hoop om haar seun na ŉ privaathospitaal oor te plaas sodra sy toestand nie meer kritiek is nie. Blignaut is tans in die George Mukhari-hospitaal in Ga-Rankuwa en sy familie moet verder as 100 km reis om hom te besoek. “Hy ontvang baie goeie behandeling en hulle hanteer hom met soveel deernis.” Maroela Media het vroeër berig dat Blignaut, ŉ voorman by die Tharisa-myn naby Mooinooi in Noordwes, nagskof gewerk het toe hy Vrydag in die vroeë oggendure ŉ boodskap van Izulda gekry het wat sê sy is bang, want die honde by hul huis blaf erg. Twee verdagtes het Blignaut buite die huis ingewag en met sy aankoms ŉ vuurwapen op hom gerig. Blignaut is drie keer geskiet. Lees meer hier.